Skeet årsberetning 2023

Februar 2024

Så gik endnu et år med masser af fantastisk skydning og aktiviteter i Skeet!

Vigtigste begivenheder at nævne, var OL-Kvotepladsen til Danmark sikret af Jesper Hansen og da selvsamme blev udtaget til OL som den første danske atlet. Og Danmark hævede for andet år i træk vindertrofæet ved World Cup Finalen, denne gang med Emil på sejrsskamlen – Emils første senior medalje på den internationale scene.

Skeetrådet udarbejdede et støttekoncept, hvor opsparede midler fra tilmeldingsgebyret på 75 kr. går til at sende skytter til internationale konkurrencer med økonomisk støtte. Og for første gang i mange år fik vi sendt 5 skytter og en leder afsted til Green Cup i Italien. En bedrift vi er superstolte af og som kun kan lade sig gøre, med opbakning fra klubberne og alle jer skytter, som bidrager med 75 kr. for jeres deltagelse i konkurrencer i Danmark og udlandet. Konceptet fortsætter i 2024.

Udviklingslandstræner Lars-Ole Gundestrup beretter om året der er gået i udviklingsgruppen – Læs hans beretning i bilag 1.

**Nationalt:**

DM blev holdt i Esbjerg og det var et glædeligt gensyn efter 10 år og med 42 skytter slog vi rekorden for flest deltagere i flere år. Jetsmark viste styrke og indtog alle 3 podiepladser i DIF-finalen, med Per Knudsen som ny DIF Danmarksmester og vinder af vandrepokalen. Både holdmesterskabet for DIF og mixede hold blev ligeledes vundet af Jetsmark.

Tak til Esbjerg for afholdelse af DM og til øvrige klubber for jeres bidrag til fantastiske konkurrencer.

**Internationalt:**

**Italian Open Green Cup** var med deltagelse af 5 danske skytter, 4 herrer og en enkelt dame. Både Kasper Rasmussen og Andreas Kragbæk sikrede sig en plads i finalen, hvor førstnævnte sikrede sig en flot bronzemedalje og Andreas blev 6’er. Poul Sejersen var én due fra en shoot-off om finaleplads og sluttede lige uden for finalen på en 7. plads.

**World Cup, Lonato** Jesper Hansen viste alle, hvor skabet skulle stå og med imponerende 125 straight sikrede han sig en tangerende verdensrekord.

**VM Baku** Både Emil og Jesper skød sig til shoot-off om en finaleplads, men Jesper trak det længste strå, og med en 5. plads sikrede han Danmark en plads til OL i Paris 2024.

**World Cup Finale, Doha** Emil var i sit es og sikrede sig guldet og Golden Target trofæet ved årets sidste ISSF-konkurrence. Det var hans første medalje som senior ved internationale konkurrencer og derfor også en kæmpe forløsning, efter han af flere omgange havde sikret sig en plads i finaler, dog uden at få metal om halsen.

**Ranglistevindere i 2023**

Overall/Senior: Jesper Hansen, KFK, 617

Junior: Frederik Mast, KFK, 547

Dame: Natasja Tornbjerg, AAFF, 485

Oldboys: Poul Sejersen, AAFK, 557

Veteran: Hans Berggreen, KFK, 490

Vi ser frem til et begivenhedsrigt 2024, med Nordisk Mesterskab på dansk jord, en masse gode konkurrencer nationalt og internationalt og ikke mindst OL.

Knæk og bræk til jer alle!

Tania Merkel Jensen

skeetansvarlig i Flugtkomitéen.

**Beretning fra udviklingslandstræner**

Året 2023 var min debut som udviklingslandstræner for både skeet og trap.

Allerede i efteråret 2022 begyndte arbejdet sammen med Jarl, for at forsøge at afdække de tiltag, som kunne være med til at løfte udviklingsarbejdet. Da vi kom til starten af 2023, havde vi samtaler med skeet skytterne i udviklingsgruppen, samt deres klubtrænere og forældre, for at informere og forventningsafstemme vores arbejde for den kommende sæson.

Der blev udarbejdet individuelle træningsplaner, som tog højde for de forskellige udfordringer som skytterne løb ind i, såsom studie og eksaminer samt arbejde og ikke mindst økonomi. Vigtigt at vi fik året 2023, afstemt i forhold til forventninger fra alle parter.

Februar blev der i Aarhus afholdt møde med repræsentanter fra alle aktive klubber, hvor vi præsenterede oplægget for vores ide med udviklingsarbejdet. Der var også mulighed for at deltage via teams denne dag. Ideen med mødet var at forsøge at skabe en rød tråd i træningsprincipperne i klubberne, men også at få skabt et trænernetværk på tværs af klubberne.

Jeg har også været rundt til samtlige aktive klubber, for at informere om mit arbejde i udviklingsregi til både ledere, trænere, skytter og ikke mindst forældre.

Der er blevet afholdt møde med Ennio Falco, for at få træningssamlinger med ham sat i kalenderen. Det viste sig at være en meget besværlig opgave, men de træninger som blev afholdt, var utrolig gavnlige for udviklingsskytterne og ikke mindst for de klubtrænere, som har deltaget.

I foråret blev udviklingskoordinatoren for flugt, Jarl Venneberg bevilget orlov.

Han blev erstattet af Hans Berggreen, som er ansat 12 timer om ugen på posten. Men det er blevet et frugtbart samarbejde.

Vi afholdte første træningssamling i Horsens i maj, hvor udviklingsskytterne deltog. Der var også lavet et tilmeldingssystem til alle interesserede skytter og mulige træneremner. Vi var ude at prikke alle unge skytter, for at få dem til at tilmelde sig dette. Anders Golding var træner på denne samling.

I løbet af foråret havde jeg samtale med flere skytter, for at få afdækket deres ambitioner i forhold til konkurrenceskydning. Desværre meldte flere af skytterne tilbage, at de skød mere for sjov og ikke havde den store lyst, tid og økonomi, der skal til for at skyde på højt plan. Ærgerligt for sporten, da flere af skytterne har stort potentiale.

Jeg har været ude til samtlige afholdte nationale skydninger i dk. Dette for at kigge på alle parametre i forhold til konkurrenceskydning, men også for at forberede skytterne bedst muligt i det videre udviklingsstadie. Det skal gerne være sådan, at hvis en udviklingsskytte bliver indlemmet i elitegruppen, så skal der ikke tages særlige hensyn, idet alle er introducere og forberedt på de nye krav og betingelser, som vil følge med i den overgang.

Der blev afholdt en træningssamling mere i september, hvor udviklingsskytterne deltog. Alle juniorer samt skytter som havde tilkendegivet ambitioner med skydningen var inviteret. Alle skeet trænere var også inviteret med, så vi kunne lære af hinanden, men ikke mindst få skabt et godt træningsmiljø på tværs af klubberne. Det må vi sige lykkedes i allerhøjeste grad, så dette er en stor prioritet for min del at få skabt et træningsfælleskab, ikke kun blandt skytter, men sandelig også blandt trænerne i de forskellige klubber.

Der blev også evalueret med udviklingsskytterne på denne samling og alle trænere deltog. Det var helt tydeligt, hvad skytterne efterlyste i løbet af en sæson. Kvalitet i den daglige træning, med tilhørende planlægning, fælles træningssamlinger og ikke mindst trænings- sessioner med elitetræner stod højt på ønskelisten. Vigtigt at klubtrænerne bliver og føler sig inddraget i denne proces.

Der er mange små bump på vejen, der skal nedbrydes i dette arbejde, for at vi kan bygge noget nyt op. Heldigvis er der mange positive mennesker, der vil sporten - så stor tak til jer.

2023 har givet noget inspiration og værktøjer til at gøre 2024 endnu bedre for skytter og trænere i vores fantastiske sport.

Med sportslig hilsen

Lars-Ole Gundestrup